  Виталий Пронин Шаерысьтымы заводъёсы вуттэмын 178,2 сюрс тонна йӧл.Туспуктэм: udmdunne.ru Йӧл кыскон ялан йылэ. Туэ январь-март толэзь куспын 195,8 сюрс тонна йӧл кыскемын. Кылем арын сярысь, со 5,6 процентлы уногес. Шаерысьтымы заводъёсы вуттэмын 178,2 сюрс тонна йӧл. Кылем арысь та вакытэн ӵошатыса, со ог 16 тонналы уногес. Али котькуд скаллэсь уй-нунал куспын 19,6 килограмм йӧл кыско, миым сярысь, со 7 процентлы тросгес. Трос йӧл котьку сямен сёто Вавож ёросысь хозяйствоос. Татын кыскемын ни 18,6 сюрс тонна йӧл. Таосын ӵошатско шарканъёс — 18,3 сюрс тонна. 3-тӥ интыын можгаос — 13,3 сюрс тонна. Гурт удысъя но сиён-юонъя министр Ольга Абрамова пусъемъя, берло дыре тросгес йӧл кыскыны кутскизы фермеръёс. Соос 3 толэзь куспын 12 процентлы йӧл поттонзэс йылтӥзы. Хозяйствоос ужало йӧллэн ӟечлыкез бордын но. — Туннэ шерез малпаське, кӧня доход вае котькуд скал, — шуэ Ольга Абрамова. — Хозяйствоос 1 скалэз ар ӵоже сюдыны шорлыдын 133 сюрс манет быдто. Кин ке 33 сюрс манетэ тэрытӥське, кин ке пудозэ 206 сюрс манет тыр пуж-пуж сюдэ-вордэ. Со бордысь потэ скаллэн тазалыкез но йӧлыз. 7 сюрс килограмм йӧл сётӥсь скал ар ӵоже хозяйстволы 171 сюрс манет доход вае. Шаерамы ялан йылэ кеч уллё. Ар кутсконын 1 сюрс 848 кеч вал ке, 3 толэзь куспын 2 сюрс 248 йыр луизы.  